

Datum: 16.12.2014

**ZADEVA: Kodeks ravnanja izvoljenih predstavnikov na lokalni ravni**

**PRAVNA PODLAGA:**

* Statut Občine Dobrovnik (Uradni list RS št. 35/07, 2/09 in 66/10)

**PREDLAGATELJ: župan Občine Dobrovnik**

**OBRAZLOŽITEV:**

Občinski svet Občine Dobrovnik je Kodeks ravnanja izvoljenih predstavnikov na lokalni ravni (v nadaljevanju: kodeks) v predloženi obliki, ki ga je na svoji 21. redni seji dne 03.04.2013 že sprejel občinski svet v prejšnji sestavi, na svoji 2. redni seji dne 12.11.2014 obravnaval in k podpisu kodeksa ni pristopil zaradi potrebe po dodatni obrazložitvi 5. (izvrševanje mandata), 10. (konflikt interesov), 11. (nezdružljivost funkcij) in 26. (častno razsodišče) člena.

Kodeks je bil posredovan s strani Skupnosti občin Slovenije (v nadaljevanju: SOS), zato se je SOS zaprosilo za dodatno obrazložitev kodeksa in sicer da:

* pri 5. členu ni razvidno kaj pomeni beseda »odprto«,
* pri 10. členu ni dovolj razvidno kaj prestavlja konflikt interesov,
* pri 11. členu ni dovolj razvidno na katere funkcije se nezdružljivost nanaša »sočasno opravljanje dveh ali več političnih funkcij«,
* pri 26. členu pa ali se bo skupno častno razsodišče pri SOS oblikovalo.

SOS je posredoval odgovor v katerem obvešča, da besedilo kodeksa ni obvezujoče, kar pomeni, da se ga lahko prilagodi, dopolni ali preoblikuje glede na potrebe ter podal dodatno obrazložitev in sicer:

* pri 5. členu: pomen besede »odprto« je, da je delo izvoljenih predstavnikov transparentno,
* pri 10. členu: pojem »konflikt interesov« je povzeto po določilih Zakona o integriteti in preprečevanju korupcije (v nadaljevanju: ZIntPK).  ZIntPK nasprotje (tudi navzkrižje, konflikt) interesov definira kot okoliščine, v katerih zasebni interes uradne osebe vpliva ali ustvarja videz, da vpliva na nepristransko in objektivno opravljanje njenih javnih nalog,
* k 11. členu: nezdružljivost funkcij in dejavnosti poklicnih funkcionarjev je v ZIntPK urejena v dveh institutih, in sicer v 26. členu kot "nezdružljivost opravljanja funkcije in izjeme" in v prvem odstavku 27. člena ZIntPK kot "prepoved članstva in dejavnosti". Ob tem so posebej relevantni še Zakon o lokalni samoupravi (19., 30., 32. a, 37. b člen), Zakon o Vladi, Zakon o poslancih, itd.

V delu kodeksa, ki vsebuje določila glede častnega razsodišča, pa SOS obvešča, da je le-ta v fazi prenove in usklajevanja.

V skladu z navedenim predlagamo, da se novi občinski svet s kodeksom seznani ter ga župan in vsi občinski svetniki oz. svetnice tudi podpišejo.

**PREDLOG:**

Občinskemu svetu Občine Dobrovnik predlagamo, da predloženo zadevo ponovno obravnava, o njej razpravlja ter sprejme naslednji

**S K L E P :**

Občinski svet Občine Dobrovnik se je seznanil s Kodeksom ravnanja izvoljenih predstavnikov na lokalni ravni in pristopa k podpisu.

Pripravila:

Občinska uprava Občine Dobrovnik

župan Občine Dobrovnik

Marjan Kardinar univ.dipl.ing.agr.